
			Innledning

			Det er ikke noe viktig, ingen svære greier, du klarer ikke å sette fingeren på det, men likevel føler du deg «u» – utenfor, undervurdert, uelsket. Du har en bra nok familie, en ok jobb (det er tross alt bare en jobb), en grei vennegjeng. Det er mat på bordet, du har tak over hodet og du fryser ikke, så innenfor behovshierarkiet har du det helt fint. Men likevel, du føler deg ikke helt l-y-k-k-e-l-i-g. Og er ikke nettopp lykken det målet samfunnet setter opp for oss, og som blir påtvunget oss av foreldre, lærere, venner, kollegaer og nær sagt alle andre?

			Det har ikke skjedd noe spesielt fælt i livet ditt, men det er nettopp det som er problemet: Vi har lært å ignorere de små traumene som gradvis og snikende har lagd et tomrom med understrømmer av konstant melankoli og plagsomme glimt av angst, alt pakket inn i en film om andres insta-perfekte liv.

			Det store flertallet av klientene mine har ikke opplevd noe stort traume tidlig i livet, for eksempel seksuelt misbruk eller fysisk vold, og de har verken levd i en krigssone eller mistet en omsorgsperson i barndommen. Men det er alltid noen signaler eller humper i veien som etterlater seg et inntrykk i oss. Små sår, som vi knapt nok merker på grunn av de gjennomtrengende sosiale normene som lærer oss å «holde oss i ro og fortsette som før», samler seg opp i vår emosjonelle kjerne og blir stadig større, som kredittkortgjeld. Denne opphopningen av psykologisk slam påvirker hvor bra vi har det. Selv om den kanskje (ennå) ikke er altomfattende, føler mange av oss hvordan den gjør oss trettere, engstelige og uten selvtillit. Der er risikabelt å overse de små traumene, for hvis de ikke blir temmet, kan de føre til mange av vår tids mentale og fysiske helseproblemer.

			Heldigvis opplever de fleste av oss ikke tilbakevendende store traumer, eller i hvert fall ikke et sett av traumer og overgrep som kan gi opphav til sykdom.

			Vi kommer til å miste våre kjære, rundt halvparten av oss vil bli skilt, og mange vil få fysiske skader eller sykdommer, og det er kjent at disse store traumene kan føre til diagnostiserbare helseproblemer, som angst og depresjon. Men dette forklarer ikke det jeg ser i praksisen min hver eneste dag. Her er det snakk om mer subtile erfaringer, som dårlige foreldre-barn-relasjoner, mobbing fra tilsynelatende venner, ydmykelser i klasserommet, manglende stabilitet på grunn av hyppig flytting (med ny skole og jobb), prestasjonskultur og konstante økonomiske problemer som får oss til å lure på om det i hele tatt er noen vits i å prøve. Men selv om du føler deg som dritt mesteparten av tiden, er ikke livstretthet, høytfungerende angst og dysfunksjonell perfeksjonisme noe fastlegen din vil diagnostisere eller behandle. Disse passer ikke med de pene og pyntelige kriteriene man finner i de medisinske oppslagsverkene, og når legen spør deg om du har hatt noen viktige livshendelser det siste året, kan det godt hende du svarer «nei». Vi er altså overlatt til oss selv og vår ikke- alvorlige- nok-, men- likevel- totalt- livsutmattende eksistens – og det er fordi vi ikke innser de små traumenes snikende virkning.

			Jeg foretrekker å snakke om små traumer, fordi denne ganske universelle erfaringen fortjener å bli omtalt i et helt vanlig og hverdagslig språk. Det er de små tingene som er viktige i livet, men det er også de små og hverdagslige tingene som kveler vitaliteten og gnisten og sørger for at vi ikke får utnyttet potensialet vårt. Men hvis vi blir oppmerksomme på våre egne små traumer, kan vi dra nytte av dem ved å bygge opp en robust psykologisk immunitet som vil danne en buffer mot den ødeleggende virkningen av store, framtidige traumer.

			Hør på meg! Du er faktisk viktig. Mye viktigere enn du er klar over akkurat nå. Og på slutten av denne boka vil du ikke bare begynne å tro på dette, men hverdagens angst og frustrasjoner vil smelte gradvis bort. Stol på meg, jeg er psykolog, men ikke den typen psykolog du kanskje tror jeg er. Her finnes det ingen sofa, ikke noe skjegg, ingen vurderende nikk med hodet, for det finnes ikke noe skamfullt ved våre erfaringer, våre feiltakelser eller i våre mørkeste tanker. Denne boka uttrykker det jeg vet er sant, basert på mer enn tjue års erfaring med forskning og praksis. Hver eneste person jeg har jobbet med, har en eller annen type småtraume, som det finnes utallige eksempler på. Men resultatet av de små traumene har en tendens til å boble opp og presentere seg på gjenkjennelige måter, og jeg har identifisert en klynge av temaer knyttet til små traumer som jeg vil dele med deg i denne boka. Jeg bruker uttrykket «temaer», for det er strengt tatt ikke snakk om medisinske tilstander, selv om de kan påvirke mennesker i tråd med bestemte mønstre. Det kan hende du allerede kjenner til et eller flere av disse temaene, og du føler kanskje at du er den eneste som lider under dem. Men du skal vite at disse temaene, disse plagene, eller hva du nå vil kalle dette settet av tegn og symptomer som drøftes i denne boka, faktisk er veldig vanlige. Ettersom vi ikke har medisinske definisjoner, kan jeg ikke gi deg eksakte prosentandeler eller tall på hvor mange som føler det på denne måten, men jeg kan si deg av erfaring og fra observasjoner: Om du selv ikke har et lite traumetema, vil en du kjenner, en som står deg svært nær, ha det.

			Når jeg guider deg gjennom disse hovedpunktene, for eksempel lett panikk, det å aldri føle seg bra nok eller helse­problemer som søvnløshet, vektøkning og kronisk utmattelse, vil jeg selvsagt gi deg praktiske og konkrete råd til hvordan du kan ta fatt på disse problemene. Slik kan du ta tilbake kontrollen over livet ditt og ikke lenger være slave av de små traumene. Det er ikke lett å få tak i en psykolog med offentlig avtale nå for tiden, men vi vet fra forskning at biblioterapi, det du gjør når du leser denne boka, kan bidra til å redusere symptomene.

			Ettersom vi alle er nødt til å takle livets vanskelige problemer, som både er komplekse og hverdagslige, skal vi gjøre det så lett og enkelt som mulig. Vi skal derfor bruke min løsningsorienterte tretrinnsmetode:

			BAH-metoden

			
					Steg 1: Bevisstgjøring – Å oppdage din enestående sammensetning av små traumer og hvordan de påvirker dine levde erfaringer, slik at du kan ta kontroll over livet ditt.

					Steg 2: Aksept – Dette er ofte den mest utfordrende delen av prosessen.

					Steg 3: Handling – Men aksept er ikke nok; du må ta skritt for aktivt å skape det livet du ønsker deg.

			

			Det er viktig – i hvert fall i begynnelsen, mens du jobber med å forstå prosessen – at du følger disse skrittene i riktig rekkefølge. Jeg ser ofte folk i praksisen min som er utrolig frustrert fordi de har gått rett på handlingsteknikkene, og det er som å sette plaster på et stygt sår uten å ha renset det først. Skitten og sandkornene blir da lukket inne og vil etter hvert forårsake en infeksjon. Du ender da opp med et verre problem enn det du startet med. På samme måte, hvis ikke du først skaffer deg en viss bevissthet om de små traumene og utvikler en aksept av det som har skjedd i livet ditt, vil effekten av å handle ofte bli kortvarig. På den annen side finnes det de som har mye forståelse, særlig de som har prøvd en rekke psykologiske teknikker og selvhjelpsteknikker, men som går direkte fra bevisstgjøring til handling uten å jobbe seg gjennom aksepttrinnet. Dette er ingen feil ved det enkelte mennesket. Vi lever i et samfunn preget av høy hastighet og umiddelbar behovstilfredsstillelse, så det er derfor ikke så rart at vi gjerne vil ha en løsning vi finner på TikTok og som det tar to minutter å gjennomføre. Men på samme måte som med alle andre ferdigheter blir det lettere å bevege seg gjennom alle stadiene og bli en mester i BAH-metoden når du har blitt kjent med hele prosessen.

			En siste kommentar før vi starter. «Hvor lang tid tar det?» er et av de vanligste spørsmålene jeg får, og det eneste presise svaret er at det er helt individuelt. Akkurat som fysisk helbredelse tar tid, vil emosjonell og psykologisk tilfriskning trenge rom og tid. Jo dypere kutt – eller i dette tilfellet: jo større og mer alvorlige de små traumene er – desto mer må du jobbe for å bli frisk. Og krever arbeid, eller kanskje heller innsats, men jeg forsikrer deg at det er verdt det. Fordi du er verdt det.

			Men det er tøft. Selv om det ikke er din feil at du har små traumer, er du den eneste som kan gjøre noe med dem. Men nå, allerede nå, har du tatt det første avgjørende skrittet til å ta tak i de omfattende problemene jeg ser hver uke, og jeg skal være sammen med deg på denne reisen. Du er ikke alene.

			Jeg skal begynne med å gi litt info om, og dermed bedre forståelsen av, hva små traumer er og hvorfor de er viktige, slik at vi kan begynne på den omfattende BAH-prosessen.

